Christoph Graupner
Christoph Graupner, 1683-1760, tysk komponist. Christoph Graupner blev bl.a. uddannet i Leipzig ved Thomasskolen af Johann Kuhnau, og efter hans død i 1722 valgt til at efterfølge ham som Thomaskantor; da han ikke blev frigjort fra det embede, han beklædte, blev stillingen besat af Johann Sebastian Bach.
Christoph Graupner, der efter nogle års ansættelse i Hamburg virkede i mere end 50 år i Darmstadt, skrev en række operaer, instrumentalmusik og et meget stort antal vokale kirkemusikværker, frem for alt kantater. Han regnes for en af tidens betydeligste komponister ved siden af Johann Sebastian Bach.